  Анжелика Тихонова корреспондент Балезино ёросын Быдӟым Атыкай ож аръёсы Тверь улосвылысь Ржев кар вӧзын ожмаськонъёсын бырем Зяниево гуртын вордӥськем Гавриил Антонович Лекомцевлэсь лысьӧмъёссэ ватӥзы. Со сярысь «ВКонтакте» мерлыко вотэсысь бамаз ёрослэн тӧроез Юрий Новойдарский ивортӥз. Ӵыжы-выжыосызлэн тодэ ваёнъёссыя, со лякыт сямо, визьмо, дышетскем адями вал. Фронтэ вить нылпиен семьязэ кельтыса кошкиз. 1942-тӥ арын гужем сержант Лекомцев шимес ожмаськонъёсы сюриз. Нимаз стрелковой бригада, кытын Гавриил Антонович ожмаськиз, Волга доры потыны тыршиз. 18-тӥ гудырикошконэ Тверь улосвылысь Марьино гурт дорын улосчимы быриз Юрий Новойдарский, Балезино ёрослэн тӧроезМоскваысь «Пионер» отрядлэн ёзчиосыз Гавриил Лекомцевлэсь лысьӧмъёссэ 2021-тӥ арын 9-тӥ куартолэзе ӝутӥзы. Нош вордӥськем палъёсаз соосты 31-тӥ куартолэзе вайизы. Героез буре вайыса, «Скорбящий солдат» синпелет дорын митинг ортчиз. Ожгарчилэн ӵыжы-выжыосызлы солэсь арбериоссэ сётӥзы: езэ, ручказэ, карандашсэ но сынзэ. Ваньзэ сое поисковик Евгений Федосеев шедьтӥз. «Пионер» отрядлэн кивалтӥсеныз Михаил Богдановен ӵош со Балезиное вуиз. Ужрадэ кадетъёс, интыосысь ожмаськонъёсы пыриськем ветеранъёс, запасысь кунгож утисьёс, элькунысь егитъёслэн «Долг» мер огазеяськонзы бордын ужась «Патриот» отрядлэн ёзчиосыз, ёросын улӥсьёс пыриськизы. Митинг бере ожгарчилэсь лысьӧмъёссэ каргуртысь шайвылэ кузпалызлэн шайгуэз вӧзы ватӥзы.  Тегъёс: Мерлык Балезино Удмуртия БыдӟымАтыкайож буреваён  